На основу чл. 16, 24. и 33. Покрајинске скупштинске одлуке о покрајинској управи („Службени лист АПВ“, бр. 37/14 и 54/14 - др.одлука, 37/15, 29/17, 24/19, 66/20 и 38/21), чл. 11. и 23. став 4. Покрајинске скупштинске одлуке о буџету АП Војводине за 2023. годину („Службени лист АПВ“, брoj 54/22), у вези са Законом о подстицајима у пољопривреди и руралном развоју („Службени гласник РС“, бр. 10/13, 142/14, 103/15 и 101/16), Покрајинском скупштинском одлуком о програму подршке за спровођење пољопривредне политике за развој села и политике руралног развоја за територију Аутономне покрајине Војводине у 2023. години („Службени лист АПВ“, број 54/22) и Правилник о спровођењу конкурса које расписује Покрајински секретаријат за пољопривреду, водопривреду и шумарство („Службени лист АПВ“, број 8/23) покрајински секретар за пољопривреду, водопривреду и шумарств, доноси

**ПРАВИЛНИК ЗА ДОДЕЛУ ПОДСТИЦАЈНИХ СРЕДСТАВА ЗА ПОБОЉШАЊЕ СТОЧАРСКЕ ПРОИЗВОДЊЕ НА ПОЉОПРИВРЕДНИМ ГАЗДИНСТВИМА И ЕКОНОМСКЕ АКТИВНОСТИ У ЦИЉУ ПОДИЗАЊА КОНУРЕНТНОСТИ У СМИСЛУ ДОДАВАЊА ВРЕДНОСТИ КРОЗ ПРЕРАДУ МЛЕКА И МЕСА НА ГАЗДИНСТВИМА У АП ВОЈВОДИНИ 2023 .ГОДИНИ**

# Опште одредбе

**Члан 1.**

Правилником о додели средстава за доделу подстицајних средстава за побољшање сточарске производње на пољопривредним газдинствима и економске активности у циљу подизања конурентности у смислу додавања вредности кроз прераду млека и меса на газдинствима у АП Војводини у 2023. години (у даљем тексту: Правилник) прописује се висина и начин доделе средстава, намена средстава, поступак додељивања средстава, критеријуми за доделу средстава и друга питања значајна за конкурс из Програма мера подршке за спровођење пољопривредне политике за развој села на територији Аутономне покрајине Војводине у 2023. години ( у даљем тексту: Програм), који је саставни део Покрајинске скупштинске одлуке о програму мера подршке за спровођење пољопривредне политике за развој села на територији Аутономне покрајине Војводине у 2023. години („Службени лист АПВ”, број 54/2022) на који је сагласност дало Министарство пољопривреде, шумарства и водопривреде број: 320-40-08601/2022-09 од 07.12.2022. године.

Програм из става 1. овог члана усвојила је Скупштина Аутномне покрајине Војводине, а Покрајински секретаријат за пољопривреду, водопривреду и шумарство (у даљем тексту: Покрајински секретаријат) задужен је за његову реализацију.

# Висина и начин доделе бесповратних средстава

**Члан 2.**

 За реализацију Конкурса предвиђен је укупан износ дo **15.000.000,00** динара.

 Средства из става 1. овог члана додељиваће се путем конкурса који ће бити објављен у „Службеном листу АП Војводине“ и у једним дневним новинама са којим Покрајински секретаријат има закључен уговор о објављивању аката, као и на интернет страници Покрајинског секретаријата (у даљем тексту: Конкурс).

 Конкурс је отворен до **29. 05. 2023. године.**

Бесповратна средства за подршку инвестиција по овом Конкурсу утврђују се у износу до **70 %** од укупне вредности инвестиције.

Приликом обрачуна, узима се вредност инвестиције без пореза на додату вредност (ПДВ).

***Максималан*** износ бесповратних средстава по једној пријави не може прећи **2.000.000,00** динара.

 ***Минималан*** износ бесповратних средстава по једној пријави износи **200.000,00** динара

Приликом разматрања поднетих пријава за остваривање бесповратних средстава, признаваће се само инвестиције реализоване након 01.01.2023. године.

# Намена бесповратних средстава

**Члан 3.**

Суфинансираће се следеће инвестиције:

Сектор Млеко:

|  |  |
| --- | --- |
| Шифра | Назив инвестиције |
| 304.5.1.1 | Набавка опреме за узорковање, пријем, прераду, пуњење и паковање млека и производа од млека |
| 304.5.1.2 | Набавка опреме за чишћење, прање и дезинфекцију (стерилизацију) објеката, опреме, алата, уређаја и машина, укључујући и опрему за гардеробе и санитарне просторије |
| 304.5.1.3 | Набавка лабораторијске опреме (без стакленог прибора) за интерну употребу, као део прерађивачког погона |

Сектор Месо:

|  |  |
| --- | --- |
| 304.5.2.1 | Набавка опреме за омамљивање, клање и обраду трупова |
| 304.5.2.2 | Набавка опреме за сакупљање, пријем, чување/складиштење (хлађење), уклањање и прераду споредних производа животињског порекла који нису за исхрану људи |
| 304.5.2.3 | Набавка опреме и уређаја за расецање, обраду, прераду, паковање и означавање меса и уситњеног меса, полупроизвода од меса, машински сепарисаног меса и производа од меса |
| 304.5.2.4 | Набавка опреме и уређаји за хлађење, пастеризацију и стерилизацију меса и производа од меса |
| 304.5.2.5 | Набавка лабораторијске опреме (без стакленог прибора) за интерну употребу, као део прерађивачког погона |
| 304.5.2.6 | Набавка опреме за чишћење, прање и дезинфекцију (стерилизацију) објеката, опреме, алата, уређаја и машина, укључујући и опрему за гардеробе и санитарне просторије |

Подносилац пријаве може поднети само једну пријаву по конкурсу и за једну врсту производње (прерада меса или прерада млека).

Бесповратна средства која се додељују из Програма не могу се користити за:

* порезe, укључујући и порез на додату вредност;
* плаћање путем компензације и цесије;
* царинске, увозне и остале врсте административних такси, накнаде за потребне сагласности од државних институција и јавних предузећа;
* промет између повезаних лица;
* новчане, финансијске казне и трошкове парничног поступка;
* трошковe банкарске провизије;
* трошковe јемства и сличне накнаде;
* трошкове премера и геодетских снимања;
* трошкове за куповину половне опреме и материјала;
* трошкове превоза, монтаже опреме и друге оперативне трошкове;
* доприносе у натури.

# Право на учешће на Конкурсу

**Члан 4.**

Право на подстицаје остварују лица која су уписана у Регистар пољопривредних газдинстава и налазе се у активном статусу, и то:

1. **предузетник** носилац регистрованог комерцијалног пољопривредног газдинства.
2. **правно лице:**
* привредно друштво носилац регистрованог комерцијалног пољопривредног газдинства,
* земљорадничка задруга носилац регистрованог комерцијалног пољопривредног газдинства,
* сложена задруга носилац регистрованог комерцијалног пољопривредног газдинства.

# Услови за учешће на Конкурсу

**Члан 5.**

1. Подносилац пријаве мора бити уписан у Регистар пољопривредних газдинстава и да се налази у активном статусу ;
2. Подносилац пријаве мора имати седиште на територији јединице локалне самоуправе у АП Војводини , с тим што и место реализације инвестиције мора бити на територији јединице локалне самоуправе у АП Војводини;
3. Уколико је више подносилаца пријаве са исте адресе пребивалишта, прихвата се само једна пријава;
4. Подносилац пријаве мора регулисати обавезе по решењима о накнадама за одводњавање/наводњавање доспеле до 31.12. 2022. године;
5. Подносилац пријаве мора регулисати доспеле пореске обавезе од стране надлежног органа јединице локалне самоуправе, доспеле до 31. 12. 2022. године;
6. Подносилац пријаве мора измирити доспеле обавезе по уговорима о закупу пољопривредног земљишта у државној својини, закључно са 31.12. 2022. годином, уколико је корисник истог;
7. Подносилац пријаве за инвестицију за коју подноси захтев не сме користити подстицаје по неком другом основу (субвенције, подстицаји, донације) за исту намену, односно иста инвестиција не сме бити предмет другог поступка за коришћење подстицаја, осим подстицаја у складу с посебним прописом којим се уређује кредитна подршка регистрованим пољопривредним газдинствима;
8. Подносилац пријаве не сме остваривати новчане позајмице од добављача од којег набавља инвестицију која је предмет подстицаја;
9. Подносилац пријаве не сме имати неиспуњених и нерегулисаних уговорних обавеза, као и судским путем у последње 3 године наплаћених обавеза према Покрајинском секретаријату за пољопривреду, водопривреду и шумарство , на основу раније потписаних уговора;
10. Подносилац пријаве и добављач опреме не могу да представљају повезана лица ‒ у смислу чланa 62. Закона о привредним друштвима („Службени гласник”, бр. 36/11 и 99/11 и 83/14, 5/15, 44/2018, 95/2018 , 91/2019 и 109/2021);
11. Подносилац пријаве-предузетник и правно лице мора бити регистровано у Агенцији за привредне регистре;
12. Према подносиоцу пријаве- правном лицу не сме бити покренут поступак стечаја и/или ликвидације;
13. Подносилац пријаве - правно лице мора бити разврстано у микро и мало правно лице, у складу са законом којим се уређује рачуноводство;
14. Задруге морају имати обављену задружну ревизију ;
15. Инвестицију која је предмет захтева за остваривање права на подстицаје реализује у објекту који користи на основу права својине или на основу права закупа, односно уступања на коришћење без накнаде, у периоду од најмање шест година почев од календарске године за коју подноси захтев остваривање права на подстицаје;
16. **ОДОБРЕН ОБЈЕКАТ** у складу са Правилником о малим количинама примарних производа које служе за снабдевање потрошача, подручју за обављање тих делатности као и одступања која се односе на мале субјекте у пословању храном животињског порекла" ("Службени гласник РС", број 111/17) или морају бити регистровани у Регистру објеката у складу са Законом о ветеринарству („Службени гласник РС”, бр. 91/2005, 30/2010 ,93/12 и 17/19 и др.).

# Специфични услови за учешће на конкурсу

**Члан 6.**

На крају инвестиције а пре исплате средстаа корисник треба да испуњава следеће специфичне услове:

* **за прераду млека**:

• Корисници који на крају инвестиције имају дневни капацитет прикупљеног млека до 2.999 l.

* **за прераду меса:**

• У случају кланица, прихватљиви су корисници са максималним капацитетом до: 9 говеда или 49 свиња или 49 оваца и коза, или 499 ћурака или гусака или 4.999 живине дневно на крају инвестиције;

• У случају постројења за сечење и / или прераду, прихватљиви корисници су предузећа са максималним капацитетом сечења или прераде до 499 kg дневно на крају инвестиције.

**Потребна документација**

Члан 7.

1. читко попуњен образац пријаве;
2. фотокопија личне карте или очитана чипована лична карта носиоца регистрованог пољопривредног газдинства или овлашћеног лица у правном лицу;
3. оверен Извод из Регистра пољопривредних газдинстава који издаје надлежни орган (подаци о пољопривредном газдинству, прва страна Извода као и остале стране извода не старији од 30 дана);
4. доказ o регулисаној накнади за одводњавање/наводњавање (потврда ЈВП „Воде Војоводине“) доспеле до 31.12.2022. године за подносиоца пријаве;
5. доказ о измиреним доспелим пореским обавезама доспелим до 31.12.2022. године за подносиоца пријаве (издато од стране надлежног органа јединице локалне самоуправе пребивалишта, односно седишта подносиоца пријаве, као и надлежног органа локалне самоуправе где се налази предметна инвестиција, уколико се предметна инвестиција налази на територији друге локалне самоуправе, у АПВ);
6. доказ о измиреним доспелим обавезама за закуп пољопривредног земљишта у државној својини (потврда надлежног органа, или фотокопија уговора са Министарством пољопривреде, шумарства и водопривреде и доказ o извршеном плаћању).
7. за инвестиције које су преко 300.000,00 динара:

- може се поднети предрачун са пропратним актом добављача у коме ће бити исказан износ без ПДВ-а, износ ПДВ-а и износ са ПДВ-ом појединачно за сваку ставку и укупно и спецификација опреме која садржи основне карактеристике

- изјава добављача да може извршити испоруку предмета инвестиције из предрачуна до 15. октобра 2023. године

1. за инвестиције које су реализоване доставља се:

- фискални рачун или фактура (за добављаче велепродаје) са пропратним актом добављача у коме ће бити исказан износ без ПДВ-а, износ ПДВ-а и износ са ПДВ-ом, појединачно за сваку ставку и укупно и спецификација опреме која садржи основне карактеристике опреме и серијски број опреме (предрачун и рачун морају бити исти у погледу предмета инвестиције)

1. отпремницу за набавку предметне инвестиције;
2. доказ о извршеном плаћању предметне инвестиције и то извод оверен од стране банке корисника средстава и добављача опреме, а у случају када је извршено готовинско или плаћање картицом може доставити само фискални исечак за износ до 300.000,00;
3. фотокопија уговора о кредиту, уколико је предметна инвестиција набављена путем кредита;
4. фотокопија гарантног листа за опрему за коју је то предвиђено важећим прописима;
5. јединствена царинска исправа (уколико је подносилац пријаве директни увозник) – не старија од 01.01. 2023. године;
6. фотокопија дипломе о стеченом образовању;
7. ако је члан задруге - доставити потврду о чланству;
8. уколико је подносилац сертификован – доставити фотокопију сертификата за органску производњу или сертификат о заштићеном географском пореклу:
9. доказ о власништву објекта или оверена фотокопија уговора о закупу објекта у којем се реализује инвестиција која је предмет овог конкурса уколико није власник објекта – који не може бити краћи од шест година рачунајући од календарске године за коју се подноси захтев за коришћење подстицаја;
10. на почетку или на крају инвестиције а пре исплате решење о ОДОБРЕНОМ ОБЈЕКТУ у складу са Правилником о малим количинама примарних производа које служе за снабдевање потрошача, подручју за обављање тих делатности као и одступања која се односе на мале субјекте у пословању храном животињског порекла" ("Службени гласник РС", број 111/17) или морају бити регистровани у Регистру објеката у складу са Законом о ветеринарству („Службени гласник РС”, бр. 91/2005, 30/2010, 93/12 и 17/19 и др.);
11. извод из Агенције за привредне регистре, с пореским идентификационим бројем;
12. потврда Агенције за привредне регистре о томе да над правним лицем није покренут поступак стечаја и/или ликвидације;
13. извод из финансијског извештаја из којег произилази да је правно лице разврстано у микро или мало правно лице, у складу са Законом о рачуноводству („Службени гласник РС“, број 73/2019);
14. за задруге потврду овлашћеног Ревизијског савеза да задруге послују у складу са Законом о задругама, при чему се потврда издаје на основу коначног извештаја о обављеној задружној ревизији, не старијој од 2 године.

Подносилац пријаве треба да се изјасни на обрасцу који је саставни део пријаве о томе да ли ће документацију наведену под тачкама 4., 5., 6. прибавити сам или ће Покрајински секретаријат по службеној дужности од надлежних органа прибављати податке о чињеницама о којима се води службена евиденција у складу са законом који уређује општи управни поступак.

Уколико се опрема набавља из иностранства, подносилац пријаве обавезан је да достави документа преведена на српски језик, од стране овлашћеног судског тумача. Уколико је рачун/предрачун исказан у страној валути, неопходно је у обрасцу пријаве унети вредност инвестиције у динарској противвредности, обрачунатој по средњем курсу НБС, на дан издавања рачуна/предрачуна.

Комисија задржава право да поред наведених затражи и друга документа. Поступак доношења одлуке је у складу са Правилником.

**Начин подношења пријаве**

Члан 8.

Пријава са потребном документацијом може се доставити:

* путем поште на адресу органа,
* лично у Писарници покрајинских органа управе или
* електронским путем - АгроСенс платформа.

Упуство о начину подношења електронске пријаве и електронском општењу између органа и подносиоца пријаве саставни је део овог правилника и објављен је на интернет страници органа.

#  Поступање с непотпуним пријавама

**Члан 9.**

За подносиоце непотпуних пријава, Покрајински секретаријат по службеној дужности од надлежних органа прибавља податке о чињеницама о којима се води службена евиденција у складу са законом који уређује општи управни поступак, а за осталу документацију ће бити позвани да допуне у року од осам (8) дана од дана пријема позива.

Уколико подносиоци непотпуних пријава у року из претходног става не допуне документацију пријава ће бити одбачена као непотпуна.

Пријаве које су допуњене биће разматране тек након достављања документације која је тражена позивом из става 1. овог члана. Комисија неће разматрати пријаве:

* неблаговремене пријаве
* недозвољене пријаве
* пријаве поднете од стране неовлашћеног лица

# Критеријуми за доделу бесповратних средстава

**Члан 10.**

Комисија даје предлог за доделу бесповратних средстава на основу поднете документације и критеријума :

|  |  |  |  |
| --- | --- | --- | --- |
| рб | Тип критеријума за избор | Да/не | бодови |
|  | Власништво поседа - пољопривредно земљиште и објекти у употреби - у власништву | да | 20 |
|  | Власништво поседа - пољопривредно земљиште и објекти у употреби - у закупу | да | 10 |
|  | Власништво поседа - пољопривредно земљиште и објекти у употреби - уступљено на коришћење без накнаде | да | 0 |
|  | Датум прве регистрације РПГ - више од 3 године | да | 5 |
|  | Датум прве регистрације РПГ - више од 3 године | не | 0 |
|  | Досадашње коришћење средстава Покрајинског секретаријата за пољопривреду,водопривреду и шумарство - први пут | да | 10 |
|  | Досадашње коришћење средстава Покрајинског секретаријата за пољопривреду,водопривреду и шумарство – први пут | не | 0 |
|  | Корисник је задруга или члан задруге | Да | 10 |
|  | Корисник је задруга или члан задруге | Не | 0 |
|  | Корисник је сертификован за органску производњу и/или производи сировину или готов производ са географским пореклом | Да | 10 |
|  | Корисник је сертификован за органску производњу и/или производи сировину или готов производ са географским пореклом | не | 0 |
|  | оцена одрживости инвестиције - висока | Да | 30 |
|  | оцена одрживости инвестиције - средња | Да | 20 |
|  | оцена одрживости инвестиције - ниска | Да | 10 |
|  | Пољопривредно газдинство се налази на подручју с отежаним условима рада | Да | 5 |
|  | Пољопривредно газдинство се налази на подручју с отежаним условима рада | Не | 0 |
|  | Степен развијености општине - изнад републичког просека | да | 5 |
|  | Степен развијености општине - од 80 до 100% од републичког просека | да | 10 |
|  | Степен развијености општине - од 60 до 80% од републичког просека | да | 15 |
|  | Степен развијености општине - испод 60% од републичког просека | да | 20 |
|  | Број чланова газдинства – више од 2 | Да | 15 |
|  | Број чланова газдинства – 2 члана | да | 10 |
|  | Број чланова газдинства – мање од 2 | да | 5 |
|  | Број запослених у правном лицу мање од 2 | Да | 5 |
|  | Број запослених у правном лицу 2-5 | Да | 10 |
|  | Број запослених у правном лицу више од 5 | да | 15 |
|  | Подносилац захтева је жена (оснивач правног лица жена) | Да | 5 |
|  | Подносилац захтева је жена (оснивач правног лица жена) | Не | 0 |
|  | Подносилац захтева (оснивач правног лица) је лице млађе од 40 година | Да | 10 |
|  | Подносилац захтева (оснивач правног лица) је лице млађе од 40 година | Не | 0 |
|  | Пребивалиште - град | Да | 0 |
|  | Пребивалиште - општина | Да | 10 |
|  | Пребивалиште – остала насељена места | Да | 20 |
|  | Радна активност - бави се искључиво пољопривредом | Да | 30 |
|  | Радна активност - бави се пољопривредом више од 50% | Да | 10 |
|  | Радна активност - бави се пољопривредом мање од 50% | Да | 0 |
|  | Поднета документација комплетна | Да | 10 |
|  | Поднета документација комплетна | Не | 0 |
|  | Конкурише путем рачуна | Да | 10 |
|  | Конкурише путем рачуна | Не | 0 |
|  | Образовање подносиоца пријаве – пољопривредни, ветеринарски и технолошки факултет  | Да | 10 |
|  | Образовање подносиоца пријаве – средња пољопривредна школа, ветеринарски техничар | да | 5 |
|  | Подносилац пријаве има кориснички налог на дигиталној платформи Agrosens | не | 0 |
|  | Подносилац пријаве има кориснички налог на дигиталној платформи Agrosens | да | 10 |
|  | Уговор раскинут са подносиоцем пријаве у претходних 5 година одустао од реализације инвестиције пре потписивања уговора | да | -5 |
|  | Подносилац пријаве у претходних 5 година одустао од реализације инвестиције након потписивања уговора | да | -10 |

У складу с критеријумима, који су дефинисани Правилником, формира се бодовна листа на основу које се додељују бесповратна средства.

**Одлучивање о додели средстава**

Члан 11.

Комисија за разматрање пријава (у даљем тексту: Комисија), коју је именовао покрајински секретар, разматра поднете пријаве и доноси записник с предлогом одлуке о додели средстава.

Комисија утврђује листу подносилаца пријава који испуњавају услове на основу достављене документације, у складу с критеријумима дефинисаних у Конкурсу и Правилнику и формира бодовну листу на основу које се додељују бесповратна средства, а све до утрошка средстава опредељених Конкурсом.

У записник се уноси:

- укупан број поднетих пријава са приказом тражених средстава,

- прихватљиве пријаве са приказом бодова и износа,

- неприхватљиве пријаве разврстане по разлозима неприхватљивости.

Истовремено са записником Комисија доноси и предлог одлуке о додели средстава.

Предлогом одлуке о додели средстава утврђују се појединачни износи средстава по подносиоцу пријаве ком су одобрена средства и начин бодовања, а подносиоцима пријава којима средства нису одобрена наводе се разлози одбијања или одбацивања.

Покрајински секретаријат задржава право да од подносиоца пријаве затражи додатну документацију, као и да од пољопривредне инспекције Министарства пољопривреде, шумарства и водопривреде тражи да изврши контролу реализације предмета уговора, посебно у случају рачуна и предрачуна које су издали добављачи опреме који нису у систему ПДВ-а и рачуна који су знатно изнад тржишне вредности.

Члан 12.

Одлуку о додели средстава доноси покрајински секретар, на основу предлога комисије за спровођење конкурса.

Одлука се објављује на званичној интернет страници Покрајинског секретаријата: [www.psp.vojvodina.gov.rs](http://www.psp.vojvodina.gov.rs/).

**Појединачна решења**

Члан 13.

На основу одлуке о додели средстава, коју је донео покрајински секретар, комисија за спровођење конкурса сачињава, а покрајински секретар доноси решење са образложењем и поуком о правном средству за подносиоце пријава којима су пријаве одбијене или одбачене.

**Право жалбе**

Члан 14.

Незадовољни подносилац пријаве има право жалбе, у складу са законом.

Жалба се улаже Покрајинској влади, путем Покрајинског секретаријата, у року од 15 дана од дана достављања појединачног решења.

О жалби се одлучује у поступку прописаном Законом о општем управном поступку.

**Измена одлуке**

Члан 15.

Комисија ће предложити измену и допуну Одлуке о расподели средстава на основу усвојених жалби или уколико подносиоци пријава одустану од реализације инвестиције, раскида или анексирања закључених уговора, а уколико процени да постоји могућност реализације уговора током буџетске године и утврдиће подносиоце пријаве којима се одобравају нераспоређена средства према редоследу бодовне листе.

# Уговор о додели средстава

**Члан 16.**

Након доношења одлуке о додели бесповратних средстава, покрајински секретар у име Покрајинског секретаријата закључује уговор о додели средстава с корисником, којим се регулишу права и обавезе уговорних страна.

Корисник средстава у обавези је да, приликом потписивања уговора са Покрајинским секретаријатом о коришћењу средстава – достави меницу са меничном изјавом, а за предузетнике – регистровану меницу са меничном изјавом, као средство обезбеђења да опрема неће бити отуђена у року од 5 година.

 Рок за реализацију инвестиције је 31.10.2023. године.

# Исплата бесповратних средстава

**Члан 17.**

Бесповратна средства исплаћују се након реализације инвестиције, односно након што корисник бесповратних средстава уради монтажу опреме и достави Секретаријату следећу документацију:

* захтев за исплату са извештајем о наменском утрошку средстава
* фискални рачун или фактуру (за добављаче велепродаје) са пропратним актом добављача у коме ће бити исказан износ без ПДВ-а, износ ПДВ-а и износ са ПДВ-ом, појединачно за сваку ставку и укупно и спецификација опреме која садржи основне карактеристике опреме (предрачун и рачун морају бити исти у погледу предмета инвестиције);
* отпремницу за набавку предметне инвестиције за коју је, у складу са посебним прописима, утврђена обавеза издавања отпремнице;
* доказ о извршеном плаћању предметне инвестиције и то извод из банке за корисника средтава и добављача оверен од стране банке, а у случају када је лице извршило готовинско или плаћање картицом може доставити само фискални исечак за износ до 300.000,00 динара;
* фотокопију уговора о кредиту, уколико је предметна инвестиција набављена путем кредита;
* фотокопију гарантног листа за опрему за коју је то предвиђено важећим прописима;
* јединствену царинску исправу (уколико је подносилац пријаве директни увозник) – не старија од 01.01.2023. године;
* оригинал Извод из Регистра пољопривредних газдинстава који издаје надлежни орган (подаци о пољопривредном газдинству, прва страна Извода као и остале стране извода са подацима о површинама и броју животиња, не старији од 30 дана)

 Покрајински секретаријат задржава право да од подносиоца пријаве затражи додатну документацију. Исто тако, Покрајински секретаријат може да од пољопривредне инспекције Министарства пољопривреде, шумарства и водопривреде затражи да се изврши контрола реализације предмета уговора, а посебно у случају рачуна и предрачуна који су издати од добављача који нису у систему ПДВ-а и рачуна који су значајно изнад тржишне вредности.

У моменту исплате средстава рачун корисника средстава не сме бити у блокади.

Поступак доношења одлуке, критеријуми и остала питања везана за конкурс, прописани су Правилником.

Плаћање мора да се врши на текући рачун добављача или готовински, а плаћања путем компензације и цесије неће бити призната. Покрајински секретаријат ће наложити надлежној Пољопривредној стручној и саветодавној служби да изврши увид у чињенично стање (завршна контрола) на терену, достављањем извештаја и записника Покрајинском секретаријату.

Плаћање чији је износ већи од 1.000.000,00 динара са ПДВ–ом мора да се врши на текући рачун добављача.

Бесповратна средства ће се исплаћивати у складу с приливом средстава у буџет АП Војводине.

# Обавезе корисника средстава

**Члан 18**.

Корисник бесповратних средстава по Конкурсу дужан је да:

1. покретну ствар, односно непокретност која је предмет инвестиције за коју је остварио подстицаје, користи у складу с предвиђеном наменом;
2. покретну ствар, односно непокретност која је предмет инвестиције за коју је остварио подстицаје, не отуђи и/или даје другом лицу на употребу најмање пет година од дана исплате подстицаја
3. се минимум пет година од дана исплате подстицаја бави производњом за коју су одобрена подстицајна средства;
4. сву документацију која је у вези са инвестицијом чува најмање пет година од дана исплате подстицаја.

Корисник средстава по Конкурсу за ког се утврди да није поступао у складу са одредбама Конкурса и уговора, корисник који је Покрајинском секретаријату онемогућио да обави контролу, односно корисник који је достављао нетачне податке, дужан је да врати примљени износ бесповратних средстава с припадајућом законском затезном каматом која се обрачунава од дана исплате бесповратних средстава до дана враћања средстава.

**Праћење извршавања уговора**

Члан 19.

Административну контролу, односно испуњеност обавеза из уговора прати и контролише ресорни сектор Покрајинског секретаријата.

Провера стања на терену обавља се и у току пет (5) година након преноса средстава,
путем извештаја Пољопривредне стручне и саветодавне службе АП Војводине са терена или теренском контролом (вандрендни мониторинг).

**Завршне одредбе**

Члан 20.

Правилник ступа на снагу даном објављивања у „Службеном листу АП Војводине“

Број: 104-401-1533/2023-03

У Новом Саду, 27.04.2023. године

**Покрајински секретар**

**Владимир Галић**